Kim Christiansen (DF), 2012-01-31:
Den nye havnelov, har jo, som flere har været inde på, baggrund i en indstilling fra et enigt havnelovudvalg.
Det er jo flot, når man tager i betragtning, hvor mange forskelligartede interesser, der har været samlet om det her arbejde.
Dansk Folkeparti har hele vejen igennem
bakket op om det her arbejde, for det er vigtigt med hensyn til den udvikling, der er på havnene i disse år, at vi rent politisk også bakker op om det.
Det har vi gjort med havnepakke 1, og vi har gjort det med havnepakke 2 i forhold til at forbedre infrastrukturen til havnene.
Nu følger vi det op med at give havnene lidt mere albuerum til at drive deres virksomhed og også andre relaterede virksomheder.
Havnene har meget stor betydning, også regionalt, i forhold til arbejdspladser osv., så vi bakker helt op om Havnelovudvalgets indstilling.
Havnelovudvalget blev nedsat af den tidligere regering og som sagt med repræsentanter fra Dansk Industri, havnene selvfølgelig, politiske aktører og andre interessevirksomheder.
Og som sagt er det positivt, at man endte ud med at give lidt og tage lidt, og så kom der til sidst hvid røg ud, og man kom med en enig indstilling.
Nu har jeg godt hørt den socialdemokratiske ordfører
være imødekommende over for, at vi får kigget på den der § 9, i forhold til om en privat aktør kan komme og lægge beslag på en eller anden havneaktivitet, der er blevet startet op.
I lovforslaget er det formuleret som en rimelig frist, men hvad er »rimelig«?
»Rimelig« er i min optik selvfølgelig, indtil man har fået afskrevet sin investering.
Så jeg håber meget, at vi måske via et ændringsforslag kan få præciseret, at det altså ikke går, at man som privat virksomhed bare kommer og siger: Det var da en glimrende idé, havnen har fået der, og i øvrigt er det også en rigtig, rigtig god forretning, og den vil vi godt lægge beslag på.
Det skal altså være lidt mere besværligt, i form af at vi får sat en konkret tidsperiode på.
Det kunne være 5-8 år, alt efter investeringens størrelse naturligvis.
Lovforslaget lægger så op til, at det skulle kunne gælde for alle havne, også kommunale selvstyrehavne.
Det er vi i Dansk Folkeparti imod, og det er vi ud fra den betragtning, at det ville være konkurrenceforvridende, i og med at kommunale selvstyrehavne kan starte aktiviteter op på en kommunegaranti og vil få en rentefordel ud af det.
Det er den ene ting i det.
Den anden er, at aben jo, hvis den her investering går galt, altså lander i kommunekassen og sidst, men ikke mindst, hos skatteyderne.
Og det skal vi i hvert fald undgå, så jeg håber, at man i det fortsatte udvalgsarbejde også vil være med til at kigge på, at vi får ændret det, så det kun gælder for A/S-havnene.
Jeg synes også, når man nu har nedsat et havnelovudvalg og man forhåbentlig har respekt for det store arbejde, der er blevet lavet, at det så måske vil være at gøre sådan lidt grin med det, hvis man så ikke respekterer den indstilling, der er kommet.
Vi bakker meget op om Havnelovudvalgets indstilling, og vi håber også, at vi i udvalgsarbejdet kan få de her par knaster høvlet væk, så vi får en helt perfekt havnelov til gavn og glæde for de danske havne.
Så med disse ord vil jeg sige, at vi ser fortrøstningsfuldt frem til det videre udvalgsarbejde.